U-I-101/98
Natisni
Opravilna št.:
U-I-101/98
Datum odločitve:
23. 3. 2000
Objavljeno:
OdlUS IX, 75
ECLI:
ECLI:SI:USRS:2000:U.I.101.98
Akt:
Zakon o določitvi minimalne plače in o načinu usklajevanja plač (Uradni list RS, št. 40/97 in 9/98) (ZDMPNU), 4. a čl.
Izrek:
Postopek za preizkus pobud za začetek postopka za oceno ustavnosti 4. a člena Zakona o določitvi minimalne plače in o načinu usklajevanja plač se ustavi.
Evidenčni stavek:
Ker pobudniki niso dopolnili pobude z utemeljitvijo razlogov, zaradi katerih naj bi se ocenila ustavnost določbe, ki je med postopkom pred Ustavnim sodiščem prenehala veljati, je Ustavno sodišče postopek za preizkus pobud za začetek postopka za oceno ustavnosti, ustavilo.
Geslo:
Ustavno sodišče, ocena ustavnosti določbe, ki je med postopkom prenehala veljati.
Plače, usklajevanje.
Plače, minimalna plača.
Pravna podlaga:
Zakon o Ustavnem sodišču (ZUstS), 47. čl.
Opomba:
K obravnavani zadevi je bila s sklepom Ustavnega sodišča z dne 6. 5. 1999 pridružena zadeva št. U-I-362/98 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Sindikat Nove ljubljanske banke, d.do., Ljubljana
Datum vloge:
17. 3. 1998
Vrsta odločitve:
sklep
Vrsta rešitve:
ustavitev
Dokument:
US20026
Dokument v PDF obliki:
U-I-101-98.pdf
123 KB
Prenesite datoteko
U-I-101/98
23. 3. 2000
S K L E P
Ustavno sodišče je v postopku za preizkus pobud Sindikata Nove ljubljanske banke, d.d., Ljubljana, ter Mirana Jusa in Danijela Praprotnika iz Ljubljane na seji dne 23. marca 2000
s k l e n i l o:
Postopek za preizkus pobud za začetek postopka za oceno ustavnosti 4.a člena Zakona o določitvi minimalne plače in o načinu usklajevanja plač (Uradni list RS, št. 40/97 in 9/98) se ustavi.
O b r a z l o ž i t e v
1. Z Zakonom o določitvi minimalne plače in o načinu usklajevanja plač (ZDMPNU) je bil predpisan tudi način usklajevanja izhodiščnih plač. Izpodbijani 4.a člen je bil v Zakon vnešen s spremembami in je določil izjeme pri usklajevanju plač za zaposlene v nekaterih organizacijah - med drugim tudi v bankah, ki so v večinski lasti države, in v Slovenski izvozni družbi.
2. Sindikat izpodbija zakonsko ureditev zato, ker naj bi postavljala zaposlene v Novi ljubljanski banki v neenakopraven položaj z zaposlenimi v bankah, ki niso v večinski državni lasti. Oba pobudnika pa sta zaposlena v Slovenski izvozni družbi na podlagi individualnih pogodb o zaposlitvi. Navajata, da izpodbijana zakonska določba posega v način usklajevanja plač, dogovorjenega s pogodbo o zaposlitvi.
3. ZDMPNU je prenehal veljati 26. 5. 1999 z uveljavitvijo Zakona o minimalni plači, o načinu usklajevanja plač in o regresu za letni dopust v obdobju 1999-2001 (Uradni list RS, št. 39/99 - ZMPUPR).
4. Ustavno sodišče je pristojno za oceno ustavnosti in zakonitosti veljavnih predpisov. Po določbi 47. člena Zakona o Ustavnem sodišču (Uradni list RS, št. 15/94 - v nadaljevanju: ZUstS). Ustavno sodišče lahko ugotovi, da izpodbijani predpis, ki je med postopkom prenehal veljati, ni bil v skladu z Ustavo in z zakonom, vendar le, če meni, da bi bilo treba odpraviti v pobudi zatrjevane posledice neustavnosti oziroma nezakonitosti.
Glede na to je pobudnike pozvalo, da pobudo, kolikor pri njej še vztrajajo, dopolnijo z utemeljitvijo razlogov za oceno zakonske določbe, ki je prenehala veljati.
5. Sindikat na poziv ni odgovoril. Ustavno sodišče je zato postopek za preizkus njegove pobude za začetek postopka ustavilo.
6. Pobudnika v dopolnitvi le ponavljata navedbe iz pobude, glede posledic pa navajata, da je njun delodajalec ravnal v skladu z izpodbijanim zakonom, zaradi česar naj bi bili njuni prejemki nižji, kot bi morali biti po pogodbah o zaposlitvi. Ne navedeta pa, da bi sprožila kakršenkoli postopek za uveljavitev zatrjevanih prenizkih plač. Iz pobude tako ni razvidno, da bi se na podlagi morebitne razveljavitve izpodbijane zakonske določbe položaj pobudnikov kakorkoli spremenil. Ustavno sodišče lahko zakonsko določbo le razveljavi oziroma ima v primerih iz 47. člena ZUstS tudi ob ugotovitvi neskladnosti zakonske določbe z Ustavo njegova odločitev le učinek razveljavitve.
7. Ker iz pobude ni razvidno, da bi bil izpolnjen pogoj, na podlagi katerega bi se lahko ocenjevala ustavnost izpodbijane določbe, ki je med postopkom prenehala veljati, je Ustavno sodišče tudi postopek za preizkus pobude obeh posameznikov ustavilo.
8. Ustavno sodišče je sprejelo ta sklep na podlagi 47. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Lojze Ude, dr. Mirjam Škrk in dr. Dragica Wedam-Lukić. Sklep je sprejelo soglasno.
P r e d s e d n i k :
Franc Testen